

POVJERENSTVO ZA PROVEDBU JAVNOG

NATJEČAJA ZA IMENOVANJE PROČELNIKA

SLUŽBE ZA POSLOVE ŽUPANA

KLASA: 112-02/25-01/8

URBROJ:2109-01-25-03

Čakovec, 26. lipnja 2025.

**OBAVIJESTI I UPUTE KANDIDATIMA**

**PRIJAVLJENIM NA JAVNI NATJEČAJ ZA IMENOVANJE PROČELNIKA SLUŽBE ZA POSLOVE ŽUPANA MEĐIMURSKE ŽUPANIJE**

 Temeljem članka 20. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08, 61/11, 4/18, 112/19 I 17/25), Povjerenstvo za provedbu natječaja za imenovanje pročelnika Službe za poslove župana Međimurske županije, daje sljedeće obavijesti i upute, kako slijedi.

**I.**

U „Narodnim novinama“ broj 95/25. od 27. lipnja 2025. godine objavljen je javni natječaj za imenovanje pročelnika Službe za poslove župana Međimurske županije. Rok za podnošenje prijava je osam dana od dana objave u „Narodnim novinama“. S obzirom da zadnji dan roka pada u subotu kada upravna tijela Županije ne rade, rok istječe prvog sljedećeg radnog dana odnosno 7. srpnja 2025. godine.

 Izrazi koji se koriste u ovim obavijestima i uputama za osobe u muškom rodu uporabljeni su neutralno i odnose se na muške i ženske osobe.

 Podaci o plaći:

 Koeficijent za radno mjesto pročelnika upravnog tijela je 5,90, a osnovica za obračun plaće je 450,00 eura. Dobiveni iznos predstavlja plaću u bruto iznosu.

**II.**

**OPIS POSLOVA I PRAVNI IZVORI ZA PRIPREMANJE KANDIDATA**

 Opis poslova radnog mjesta **pročelnika Službe za poslove župana**

**-** rukovodi radom Službe i vodi brigu za efikasno i zakonito obavljanje zadataka, potpisuje akte i drugu dokumentaciju, rješava u upravnim stvarima, izrađuje izvješća o radu Službe, prati stanje iz djelokruga Službe te predlaže odgovarajuće mjere, koordinira poslove Službe s drugim upravnim tijelima, brine o stručnom osposobljavanju i usavršavanju službenika i namještenika, obavlja i druge poslove po nalogu župana

Područje testiranja te pravni izvori za pripremanje kandidata:

* Statut Međimurske županije („Službeni glasnik Međimurske županije“ broj 26/10, 4/13, 6/13. – pročišćeni tekst, 8/13, 6/14, 2/18, 10/18 – pročišćeni tekst, 2/20, 3/21, 2/22. – pročišćeni tekst, 24/23 i 29/23)
* Zakon o medijima („Narodne novine“ broj 59/04, 84/11, 81/13 i 114/22)
* Zakon o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20)
* Zakon o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08, 61/11, 4/18, 112/19 i 17/25)
* Zakon o sustavu civilne zaštite – Glava II. III., IV., V., X. i XIII. („Narodne novine“ broj 82/15, 118/18, 31/20, 20/21 i 114/22)
* Uredba o uredskom poslovanju („Narodne novine“ broj 75/21)
* Zakon o općem upravnom postupku („Narodne novine“ broj 47/09 i 110/21)
* Zakon o vatrogastvu – Glava III., IV., V., VI. i XI. („Narodne novine“ 125/19, 114/22 i 155/23)

U sklopu pisanog dijela testiranja, utvrđivat će se i temeljno znanje engleskog jezika.

**III.**

**PRAVILA I POSTUPAK PRETHODNE PROVJERE ZNANJA**

 Prethodnoj provjeri znanja i sposobnosti mogu pristupiti samo kandidati koji ispunjavaju formalne uvjete iz javnog natječaja.

 Smatra se da je kandidat, koji nije pristupio prethodnoj provjeri znanja, povukao prijavu na javni natječaj.

Prethodna provjera znanja i sposobnosti kandidata sastoji se od pisanog testiranja i intervjua. Za svaki dio provjere kandidatima se dodjeljuje određeni broj bodova od 1 do 10.

 Intervju se provodi samo s kandidatima koji su ostvarili najmanje 50% bodova iz pisanog dijela provjere. Povjerenstvo kroz razgovor s kandidatima utvrđuje interese, profesionalne ciljeve i motivaciju kandidata za rad u Međimurskoj županiji. Rezultati intervjua boduju se na isti način kao i pisani dio testiranja. Smatra se da je kandidat zadovoljio ako je na intervjuu ostvario najmanje 5 bodova.

 Po dolasku na provjeru znanja, od kandidata će biti zatraženo predočavanje odgovarajuće identifikacijske isprave radi utvrđivanja identiteta. Kandidati koji neće moći dokazati identitet neće moći pristupiti testiranju.

 Pisani dio testiranja kandidata traje 60 minuta. Kandidati su se dužni pridržavati utvrđenog vremena i rasporeda postupka. Za vrijeme testiranja nije dopušteno:

* koristiti se bilo kakvom literaturom odnosno bilješkama
* koristiti mobitel ili druga komunikacijska sredstva
* napuštati prostoriju u kojoj se provjera odvija i
* razgovarati s ostalim kandidatima, niti na bilo koji drugi način remetiti koncentraciju kandidata.

Kandidati koji će se ponašati neprimjereno ili će prekršiti jedno od gore navedenih pravila bit će udaljeni s testiranja, a njihov rezultat Povjerenstvo neće bodovati.

Kandidati koji su pristupili prethodnoj provjeri znanja i sposobnosti imaju pravo uvida u rezultate provedenog postupka. Nakon provedenog testiranja i intervjua Povjerenstvo utvrđuje rang listu kandidata prema ukupnom broju bodova ostvarenih na pisanom dijelu testiranja i intervjua. Izvješće s rang listom Povjerenstvo dostavlja županu Međimurske županije koji donosi rješenje o imenovanju pročelnika Službe za poslove župana.

 Rješenje o imenovanju pročelnika za izabranog kandidata dostavlja se javnom objavom na mrežnim stranicama Međimurske županije.

Dostava rješenja svim kandidatima smatra se obavljenom istekom osmog dana od dana objave rješenja na mrežnim stranicama.

 Poziv za prethodnu provjeru znanja i sposobnosti bit će objavljen najmanje pet (5) dana prije testiranja na web stranici Međimurske županije.

Ostale upute:

Kandidati su dužni uz prijavu priložiti sve priloge i podatke naznačene u natječaju i to u obliku navedenom u natječaju budući da manjak samo jedne isprave ili dostava jedne isprave u obliku koji nije naveden u natječaju isključuje kandidata iz statusa kandidata. Ukoliko kandidat utvrdi da je potrebno dopuniti prijavu koja je već podnijeta, to je moguće učiniti zaključno do isteka roka u natječaju.

Nadalje, prijave kandidata koji nisu podnijeli pravodobne i uredne prijave ili ne ispunjavaju formalne uvjete iz javnog natječaja, neće se smatrati kandidatima prijavljenim na javni natječaj, o čemu će pisanim putem biti obaviješteni,

 POVJERENSTVO ZA PROVEDBU JAVNOG NATJEČAJA

 ZA IMENOVANJE PROČELNIKA SLUŽBE ZA POSLOVE ŽUPANA